หาร้านนี้เจอจาก App Wongnai เลยโดยเฉพาะ เนื่องจากต้องเดินทางกลับจากหัวหินเข้ากรุงเทพช่วงเที่ยงพอดี เลยอยากแวะหาร้านอาหารทานระหว่างทาน ก็เลยโฟกัสลงแถวๆเพชรบุรีเนี่ยแหละ ของอร่อยๆน่าจะเยอะดี จากความเห็นของคณะร่วมเดินทางแล้วเลยมาลงตัวที่ร้านนี้ พอมาถึงร้านปรากฎว่าไม่มีที่จอดรถครับ ในซอยด้านหลังร้านก็เต็มต้องวนรถอยู่ 2 รอบจึงจะได้ที่จอด คนแน่นร้านเลยทีแรกที่เห็นกังวลว่าจะไม่มีที่นั่ง แต่พี่เจ้าของร้านนิสัยดี เข้ามาต้อนรับเป็นอย่างดีและพาไปหาโต๊ะนั่งให้ เมนูที่สั่งก็มี

1. ก๋วยเตี๋ยวปลาVIP - อันนี้เลือกเส้นเอาตามใจคนกินเลย มีทั้งเส้นเล็กเส้นใหญ่หรือแม้แต่บะหมี่ก็มี จากที่ลองชิมแบบไม่ปรุง น้ำซุปอร่อยดี เนื้อปลาก็สดและนุ่มอร่อยมาก เสริฟมาให้พร้อมน้ำจิ้มเต้าเจี้ยวเอาไว้จิ้มเนื้อปลาทาน 

2. ข้าวหน้าหมูอบน้ำผึ้ง - หมูไม่เหนียว รสชาติหวานๆแต่ไม่มาก ถือว่าลงตัวทีเดียว

3. เต้าหู้ทอด - จานนี้ให้ความรู้สึกว่าแอบแพงไปนิดนึง แต่เต้าหู้เสริฟมาร้อนๆ จิ้มน้ำจิ้มถั่วป่น อร่อยดี

4. ปลาเก๋าลวกจิ้ม - นี่ก็แอบแพงอีกแล้ว เนื้อปลาได้ไม่เยอะเท่าไหร่กับราคา 140 บาท น่าจะได้เยอะกว่านี้หน่อย มีถั่วงอกรองจานมาเยอะพอสมควร แต่รดชาดเนื้อปลาก็เหมือนกับที่เอาไปใส่ในก๋วยเตี๋ยวน่ะแหละ นุ่มอร่อย และสดมากครับ

5. เกี๊ยวปลา - จานนี้ปลื้มสุดๆแล้ว เกี๊ยวปลาอร่อย ไม่เหม็นคาว มาในน้ำซุปหวานอร่อยมาก ปรุงอีกนึดนึงเพิ่มความเผ็ดเข้าไป อร่อยมากๆ

6. ปลาเก๋าผัดฉ่าราดข้าว - จานนี้ไม่ได้ชิมแต่ดูท่าทางจะรสจัดจ้านเหมือนกัน

ด้านการบริการพนักงานเป็นมิตรดีมากๆครับ น่าจะเป็นธุรกิจในครอบครัว ช่วยๆกันทำเองไม่ได้จ้างลูกจ้าง ทำให้การบริการไม่ขาดตกบกพร่องเลย ส่วนถ้ามองความคุ้มค่าก็ถือว่าไม่ถูกแต่ก็ไม่แพงจนเกินไปนัก ด้วยคุณภาพของวัตถุดิบที่เอามาทำคงมีต้นทุนสูงอยู่พอสมควร ราคาอาหารที่ทานหารกันแล้วตกคนละ 150 บาท สำหรับก๋วยเตี๋ยว 1 มื้อพร้อมด้วยของทอดและลวกจิ้มอีกนิดหน่อย